จันทนา โอบายะวาทย์

จันทนา โอบายะวาทย์ ปัทมสิงห์ ณ อยุธยา(23 สิงหาคม 2473 - 26 ธันวาคม 2566) เป็นนักร้องหญิงเพลงไทย-สากล ยุคบุกเบิกของวงกรมโฆษณาการ หรือ วงดนตรีสุนทราภรณ์ เจ้าของน้ำเสียงสดใสกังวาล

**ประวัติ**
จันทนา ปัทมสิงห์ ณ อยุธยา หรือ จันทนา โอบายะวาทย์ ชื่อเล่น จัน เกิดเมื่อ วันศุกร์ ที่ 23 สิงหาคม พ.ศ. 2473 ที่บ้านสามเสน ข้างวังศุโขทัย เป็นบุตรของ นาวาอากาศตรีเทียม โอบายะวาทย์ (บิดา) และ นางสายไหม (สังเกตการณ์) โอบายะวาทย์ (มารดา) บิดาเป็นผู้ควบคุมวงดนตรีกองทัพเรือ มีพี่น้อง 8 คน ทั้งกับมารดาเดียวกันและต่างมารดา คือ
# ทับทิม โอบายะวาทย์
# ร้อยโท ดร.วาสนา เจริญลาภ โอบายะวาทย์
# อัจฉราพรรณ ศรีเพ็ชรพันธุ์
# จันทนา ปัทมสิงห์ ณ อยุธยา , โอบายะวาทย์
# ประทุม แก้วสุวรรณ
# นาวาอากาศเอก (พิเศษ) สมโภชน์ โอบายะวาทย์
# สุวคนธ์ ธรรมสโรช
# ศุภกิจ โอบายะวาทย์

**การศึกษา**
จบการศึกษาจากโรงเรียนสตรีวัดระฆัง และโรงเรียนนาฏศิลป์ แผนกนาฏดุริยางค์ กรมศิลปากร ซึ่งในช่วงที่เรียนอยู่โรงเรียนนาฏศิลป์ กรมศิลปากร ทำให้ฝึกฝนทักษะการขับร้อง และการรำ ขณะเดียวกันก็ได้มีโอกาศร้องเพลงออกอากาศทางวิทยุศาลาแดงอยู่บ่อยครั้ง นอกจากนี้จันทนายังเป็นเพื่อนรุ่นเดียวกับ จุรี โอศิริ และนภา หวังในธรรม

**เส้นทางนักร้อง**
ทั้งพ่อและลุงของจันทนาต่างเป็นนักดนตรี โดยพ่อเป็นผู้ควบคุมวงดรตรีของกองทัพเรือ ส่วนลุงอยู่ประจำวงดนตรีของกรมตำรวจ ครั้งยังเด็กจึงทำให้ได้มีโอกาสติดตามไปดูการบรรเลงกับคุณพ่อ ทำได้รับการปลูกฝังและเกิดความรักในเสียงเพลง แต่ยังไม่ได้รับการสนับสนุนทางด้านนี้ เพราะติดในเรื่องของการเรียนหนังสือ
เมื่อโตขึ้นประกอบกับเป็นช่วงที่จบการศึกษาจากโรงเรียนศิลปากร ก็ได้ไปศึกษาต่อทางด้านภาษาที่ สถานสอนภาษา AUA เรียนอยู่ได้ปีกว่า ในตอนนั้นทางกรมโฆษณาการขาดนักร้องผู้หญิง เนื่องจากสุปาณี พุกสมบุญ ได้ลาออกจากกรมโฆษณาการ ทางครูเอื้อ สุนทรสนาน จึงให้ พนิดา สุนทรสนาน (หลานครูเอื้อ) มาตามจันทนา ไปร่วมวงด้วย เพราะครูเอื้อทราบดีว่าช่วงที่จันทนาเรียนที่โรงเรียนศิลปากร มีการฝึกขับร้องเพลงอยู่ประจำ จึงไม่ต้องฝึกสามารถขับร้องกับวงได้เลย และทางคุณพ่อเองก็อนุญาต ตัวของจันทนาเองยังมีฐานะเป็นญาติคนหนึ่งของ ครูเอื้อ อีกด้วย
ปีพ.ศ. 2491 จันทนาได้เข้าเป็นนักร้องวงกรมโฆษณาการไล่เลี่ยกับ เพ็ญศรี พุ่มชูศรี และ จุรี โอศิริ  ระหว่างที่ร้องเพลงอยู่ในวงกรมโฆษณาการ จะสนิทกับนักร้องรุ่นพี่อย่าง มัณฑนา โมรากุล เพราะเป็นอีกหนึ่งบุคคลที่คอยสอนให้คำชี้แนะต่าง ๆ ซึ่งนับถือเป็นเหมือนพี่สาวแท้ ๆ และมักจะไปมาหาสู่กันอยู่เสมอ ส่วนอีกท่านที่จันทนารักและเคารพเปรียบเสมือนพ่ออีกคน ก็คือ ครูสริ ยงยุทธ เวลามีเพลงใหม่ ๆ มาให้ร้องก็จะต้องมาฝึกร้องต่อเพลงกับครูสริ

**ชีวิตส่วนตัว**
จันทนา สมรสกับ ทักษ์ ปัทมสิงห์ ณ อยุธยา เมื่อวันที่ 23 ตุลาคม พ.ศ. 2495 มีบุตรธิดา 2 คน คือ พรรณราย ปัทมสิงห์ ณ อยุธยา และ ดนัย ปัทมสิงห์ ณ อยุธยา มีหลานย่า 3 คน คือ วทานิกา ปัทมสิงห์ ณ อยุธยา พิชญา และ นัยน์ชนก ปัทมสิงห์ ณ อยุธยา
เมื่อสมรสไปแล้วก็ได้ลาออกจากงานร้องเพลงโดยเด็ดขาด และรับเชิญมาร้องเพลงเฉพาะในโอกาสสำคัญ ๆ เช่น ในวาระครบรอบวันเกิดของวงดนตรีสุนทราภรณ์ ตั้งแต่ 20, 25, 30, 45, 50 และ 60 ปี เป็นต้น หลังจากที่สามีเสียชีวิตจันทนาก็พำนักอยู่ ณ บ้านถนนสุขุมวิท ซอย 39 และได้รับเชิญไปร้องเพลงบ้างในบางโอกาส
จันทนา ถึงแก่กรรมอย่างสงบที่บ้านพัก เมื่อวันที่ 26 ธันวาคม 2566 สิริอายุ 93 ปี

**ผลงานเพลง**
แม้จันทนา จะเข้ามาอยู่กับวงสุนทราภรณ์ระยะเวลาไม่นานมากนัก แต่ก็มีผลงานบันทึกเสียงทั้งเพลงเดี่ยว เพลงคู่ เพลงหมู่ เพลงปลุกใจ และเพลงรำวง ไว้จำนวนมาก เช่น- กลิ่นดอกไม้- เกาะในฝัน- เกาะสวรรค์- คลั่งแซมบ้า- คลื่นกระทบฝั่ง- คู่เสน่หา (ร้องคู่ ครูเอื้อ สุนทรสนาน)- โคมสวรรค์- ใจหนอใจ- ฉันอยากจะลอง- ฉันไม่ลอง (ร้องคู่ ชวลี)- ดาวเด่นฟ้า- เธอกับฉัน- ผู้ชายนี่ร้ายนัก (ร้องคู่ ชวลี)- มาลีมีขาย- มารักกันเถอะ (ร้องนำหมู่กับ ชวลี)- รักมันจั๊กกะจี้- รักไม่ลง- ไร่นามาลีสตรี- ลาขอลา (คู่สุปาณี ชวลี เพ็ญศรี) ร้องสด- ลอยลำสำราญ (ร้องประสานครูเอื้อ, มัณฑนา)- สงครามเพศ (ร้องคู่มัณฑนา โมรากุล)- สุดเหวี่ยง- เส่เหลเมา- หาดแสนสุข (ต้นฉบับสุปาณี) ขับร้องสด- หนูเล็ก- เหมันต์สวิง- อกฉัน- อำนาจตาเธอ- รำวงเลือกคู่ (นำหมู่คู่กับ วินัย)- รำวงอรทัย (นำหมู่คู่กับ วินัย, ครูเอื้อ)- รำวงปิดทองพระ (นำหมู่คู่กับ วินัย, ครูเอื้อ)- รำวงไทย (ร้องนำหมู่กับ วินัย, ครูเอื้อ)- รำวงพระปฐมเจดีย์ (ร้องนำหมู่กับ ครูเอื้อ) - รำวงชาวทะเล (ร้องนำหมู่กับ วินัย, ครูเอื้อ, ชวลี) - รำวงรำเถิดโหวย (ร้องนำหมู่กับวินัย)- รำวงตบแผละ (ร้องนำหมู่กับ วินัย, ครูเอื้อ)- รำวงหญิงไทยใจงามดวงจันทร์ขวัญฟ้า (นำหมู่กับ วินัย)- รำวงข้าวใหม่ปลามัน (นำหมู่กับวินัย, ครูเอื้อ, เพ็ญศรี)- รำวงลอยเรือ (นำหมู่กับวินัย, ครูเอื้อ, เพ็ญศรี)- รำวงยามเย็น (ร้องประสาน)- สวัสดีปีใหม่ (ร้องประสาน)- รำวงลอยกระทง (ร้องประสาน)- เริงสุข (ร้องประสาน)- เกาะสวาท (ลูกคู่)- วังน้ำวน (ลูกคู่)- ถ้ารักกันลั่นเปรี้ยง (ลูกคู่)
เป็นต้น

**อ้างอิง**
หมวดหมู่:บุคคลจากเขตดุสิต
หมวดหมู่:นักร้องหญิงชาวไทย
หมวดหมู่:ราชสกุลปัทมสิงห์
หมวดหมู่:สุนทราภรณ์